Απόφαση της Επιτροπής

της 22ας Σεπτεμβρίου 2000

για εφαρμογή του άρθρου 3 παράγραφος 3 στοιχείο ε) της οδηγίας 1999/5/ΕΚ σε ναυτικό ραδιοεπικοινωνιακό εξοπλισμό ο οποίος προορίζεται να τοποθετηθεί σε μη καλυπτόμενα από τη σύμβαση SOLAS θαλασσοπλοούντα πλοία για να μπορούν να συμμετέχουν στο παγκόσμιο ναυτιλιακό σύστημα κινδύνου και ασφάλειας και ο οποίος δεν καλύπτεται από την οδηγία 96/98/ΕΚ του Συμβουλίου σχετικά με τον εξοπλισμό πλοίων

[κοινοποιηθείσα υπό τον αριθμό Ε(2000) 2719]

(Κείμενο που παρουσιάζει ενδιαφέρον για τον ΕΟΧ)

(2000/638/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 1999/5/ΕΚ του Ευρωπαϊκού Κοινοβουλίου και του Συμβουλίου, της 9ης Μαρτίου 1999, σχετικά με το ραδιοεξοπλισμό και τον τηλεπικοινωνιακό τερματικό εξοπλισμό και την αμοιβαία αναγνώριση της πιστότητας των εξοπλισμών αυτών(1), και ιδίως το άρθρο 3 παράγραφος 3 στοιχείο ε),

την οδηγία 96/98/ΕΚ του Συμβουλίου, της 20ής Δεκεμβρίου 1996, σχετικά με τον εξοπλισμό πλοίων(2) όπως τροποποιήθηκε από την οδηγία 98/85/ΕΚ της Επιτροπής(3),

Εκτιμώντας τα ακόλουθα:

(1) Ένας αριθμός κρατών μελών έχει εφαρμόσει ή προτίθεται να εφαρμόσει κοινές αρχές και κανόνες ασφαλείας για τον ραδιοεξοπλισμό θαλασσοπλοούντων πλοίων τα οποία δεν καλύπτονται από τη σύμβαση SOLAS.

(2) Η εναρμόνιση των ραδιοϋπηρεσιών θα συμβάλει στην ασφαλέστερη ναυσιπλοΐα των θαλασσοπλοούντων πλοίων που δεν καλύπτονται από τη σύμβαση SOLAS, ιδιαίτερα σε περιπτώσεις κινδύνου και άσχημων καιρικών συνθηκών.

(3) Με την εγκύκλιο 803 της επιτροπής ναυτικής ασφάλειας (MSC) σχετικά με τη συμμετοχή των μη καλυπτόμενων από τη σύμβαση SOLAS πλοίων στο παγκόσμιο ναυτιλιακό σύστημα κινδύνου και ασφάλειας (GMDSS) και με το ψήφισμα MSC.77(69) του Διεθνούς Ναυτιλιακού Οργανισμού (International Maritime Organisation - IMO) καλούνται οι κυβερνήσεις να εφαρμόζουν τις κατευθυντήριες γραμμές για τη συμμετοχή στο σύστημα GMDSS των πλοίων που δεν καλύπτονται από τη σύμβαση SOLAS και παροτρύνονται να απαιτήσουν την προσθήκη ορισμένων χαρακτηριστικών, που έχουν σχέση με παγκόσμιο ναυτιλιακό σύστημα κινδύνου και ασφαλείας, στον ραδιοεξοπλισμό που θα τοποθετείται στα θαλασσοπλοούντα πλοία τα οποία δεν καλύπτονται από τη σύμβαση SOLAS.

(4) Ο εξοπλισμός εντός του πεδίου εφαρμογής της οδηγίας 96/98/ΕΚ του Συμβουλίου σχετικά με τον εξοπλισμό πλοίων, όπως τροποποιήθηκε από την οδηγία 98/85/ΕΚ της Επιτροπής, δεν καλύπτεται από την παρούσα απόφαση ως μη εμπίπτων στο πεδίο εφαρμογής της οδηγίας 1999/5/ΕΚ.

(5) Οι κανονισμοί ραδιοεπικοινωνιών της Διεθνούς Ένωσης Τηλεπικοινωνιών (ITU) προσδιορίζουν ορισμένες συχνότητες οι οποίες προορίζονται για χρήση από το παγκόσμιο ναυτιλιακό σύστημα κινδύνου και ασφαλείας.

(6) Το σύνολο του ραδιοεξοπλισμού που λειτουργεί σε αυτές τις συχνότητες οι οποίες προορίζονται για χρήση σε στιγμές κινδύνου πρέπει να είναι συμβατός με την προκαθορισμένη χρήση αυτών των συχνοτήτων και πρέπει να παρέχει μια λογική εξασφάλιση ότι θα λειτουργήσει σωστά σε στιγμές κινδύνου.

(7) Οι διατάξεις της παρούσας απόφασης θεσπίζονται με τη σύμφωνη γνώμη της επιτροπής αξιολόγησης της πιστότητας και εποπτείας της τηλεπικοινωνιακής αγοράς (TCAM),

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η παρούσα απόφαση ισχύει για το ραδιοεξοπλισμό ο οποίος λειτουργεί:

i) στη ναυτιλιακή κινητή ραδιοϋπηρεσία όπως ορίζεται στο άρθρο S1.28 των κανονισμών ραδιοεπικοινωνιών της ITU, ή

ii) στη ναυτιλιακή κινητή δορυφορική υπηρεσία όπως ορίζεται στο άρθρο S1.29 των κανονισμών ραδιοεπικοινωνιών της ITU,

ο οποίος προορίζεται να τοποθετηθεί σε θαλασσοπλοούντα πλοία τα οποία δεν καλύπτονται από το κεφάλαιο IV της διεθνούς σύμβασης για την ασφάλεια της ανθρώπινης ζωής στη θάλασσα (SOLAS), 1974, όπως τροποποιήθηκε το 1988 (πλοία που δεν καλύπτονται από τη σύμβαση SOLAS), και

ο οποίος προορίζεται να συμμετάσχει στο παγκόσμιο ναυτιλιακό σύστημα κινδύνου και ασφάλειας (GMDSS) σύμφωνα με τα όσα ορίζονται στο κεφάλαιο IV της σύμβασης SOLAS.

Άρθρο 2

Ο ραδιοεξοπλισμός που εμπίπτει στο πεδίο εφαρμογής του άρθρου 1 θα είναι σχεδιασμένος κατά τέτοιον τρόπο ώστε να διασφαλίζεται η ορθή λειτουργία σε ναυτικό περιβάλλον, να ικανοποιεί όλες τις λειτουργικές απαιτήσεις του συστήματος GMDSS υπό συνθήκες κινδύνου και να παρέχει καθαρές και αξιόπιστες επικοινωνίες με υψηλό βαθμό πιστότητας της αναλογικής ή ψηφιακής επικοινωνιακής ζεύξης.

Άρθρο 3

Οι απαιτήσεις του άρθρου 2 της παρούσας οδηγίας θα ισχύουν από την ημερομηνία δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 22 Σεπτεμβρίου 2000.

Για την Επιτροπή

Erkki Liikanen

Μέλος της Επιτροπής

(1) ΕΕ L 91 της 7.4.1999, σ. 10.

(2) ΕΕ L 46 της 17.2.1997, σ. 25.

(3) ΕΕ L 315 της 25.11.1998, σ. 14.